P6_TA(2005)0220

Terrorangreb: forebyggelse, forberedelse og reaktion

Europa-Parlamentets henstilling til Det Europæiske Råd og Rådet om bekæmpelse af terrorangreb: forebyggelse, forberedelse og reaktion (2005/2043(INI))

Europa-Parlamentet,

- der henviser til forslag til henstilling til Rådet af Alexander Nuno Alvaro for ALDE-Gruppen om en integreret EU-indsats med henblik på at forebygge, forberede sig på, reagere på og imødegå konsekvenserne af terrorangreb af enhver art (B6-0081/2005),

- der henviser til afsnit V i traktaten om Den Europæiske Union,

- der henviser til afsnit VI i traktaten om Den Europæiske Union, især artikel 29, 30, 31, 32, 34, 39 og 42,

- der henviser til traktaten om en forfatning for Europa, især artikel I-43 og III-284,

- der henviser til de 12 FN-konventioner om terrorbekæmpelse,

- der henviser til Den Internationale Straffedomstols Rom-statut, som blev vedtaget den 17. juli 1998 af FN's diplomatiske konference af befuldmægtigede,

- der henviser til den handlingsplan mod terrorisme, der blev vedtaget på Det Europæiske Råds ekstraordinære møde i Bruxelles den 21. september 2001,

- der henviser til erklæringerne fra stats- og regeringschefernes uformelle møde den 19. oktober 2001 i Gent,

- der henviser til konklusionerne fra Det Europæiske Råd i Laeken den 14. og 15. december 2001,

- der henviser til Rådets afgørelse 2002/187/RIA af 28. februar 2002 om oprettelse af Eurojust for at styrke bekæmpelsen af grov kriminalitet [1],

- der henviser til Rådets rammeafgørelse 2002/584/RIA af 13. juni 2002 om den europæiske arrestordre og om procedurerne for overgivelse mellem medlemsstaterne [2],

- der henviser til Rådets rammeafgørelse 2002/475/RIA af 13. juni 2002 om bekæmpelse af terrorisme [3],

- der henviser til Rådets rammeafgørelse 2002/465/RIA af 13. juni 2002 om fælles efterforskningshold [4] med henblik på strafferetlig efterforskning i to eller flere medlemsstater,

- der henviser til Rådets rammeafgørelse 2003/577/RIA af 22. juli 2003 om fuldbyrdelse i Den Europæiske Union af kendelser om indefrysning af formuegoder eller bevismateriale [5],

- der henviser til konklusionerne fra Det Europæiske Råd i Bruxelles den 25. og 26. marts 2004,

- der henviser til Det Europæiske Råds erklæring om bekæmpelse af terrorisme af 25. marts 2004,

- der henviser til konklusionerne fra Det Europæiske Råd i Bruxelles den 17. og 18. juni 2004,

- der henviser til Den Europæiske Unions reviderede handlingsplan for bekæmpelse af terrorisme, som Rådet tog til efterretning på sit møde den 17. og 18. juni 2004,

- der henviser til konklusionerne fra Det Europæiske Råd i Bruxelles den 4. og 5. november 2004,

- der henviser til Haag-programmet: Styrkelse af frihed, sikkerhed og retfærdighed i Den Europæiske Union [6], der blev vedtaget på det nævnte møde i Det Europæiske Råd,

- der henviser til konklusionerne fra Det Europæiske Råd i Bruxelles den 16. og 17. december 2004,

- der henviser til Kommissionens meddelelser om forebyggelse og bekæmpelse af finansiering af terrorisme ved hjælp af foranstaltninger til at forbedre udvekslingen af oplysninger, at styrke gennemsigtigheden og øge mulighederne for at spore finansielle transaktioner (KOM(2004)0700), beredskab og konsekvensstyring i bekæmpelsen af terrorisme (KOM(2004)0701) og beskyttelse af kritisk infrastruktur i forbindelse med bekæmpelse af terrorisme (KOM(2004)0702),

- der henviser til Kommissionens meddelelse til Rådet og Europa-Parlamentet om visse foranstaltninger, der bør indføres til bekæmpelse af terrorisme og andre former for grov kriminalitet, navnlig med henblik på at fremme informationsudvekslingen (KOM(2004)0221),

- der henviser til Rådets rammeafgørelse om forenkling af udvekslingen af oplysninger og efterretninger mellem Den Europæiske Unions medlemsstaters retshåndhævende myndigheder, navnlig med hensyn til alvorlige lovovertrædelser, herunder terrorhandlinger (10215/04),

- der henviser til forretningsordenens artikel 114, stk. 3, og artikel 94,

- der henviser til betænkning fra Udvalget om Borgernes Rettigheder og Retlige og Indre Anliggender (A6-0166/2005),

A. der henviser til, at EU's største prioritet med hensyn til at forberede sig og reagere på terrorangreb er fællesskabsinstitutionernes og medlemsstaternes evne til at forebygge terrorangreb,

B. der henviser til, at det med henblik på at imødegå terrorisme ikke er tilstrækkeligt at opstille en lang, generisk liste over forslag til foranstaltninger,

C. der henviser til, at bekæmpelse af terrorisme, uanset om det sker som reaktion på terrorangreb eller ej, altid - som et væsentligt element og identitetsmærke for vore institutioner - forudsætter respekt for menneskerettighederne og de grundlæggende frihedsrettigheder, og understreger, at enhver kriselovgivning skal være i overensstemmelse med respekten for menneskerettighederne, de grundlæggende frihedsrettigheder og databeskyttelseskravene,

D. der henviser til, at bekæmpelse af terrorisme kræver en særlig strategi for hver enkelt terrororganisation, hvorfor der bør tages højde for disse organisationers strategier, når der udtænkes nye metoder til at bekæmpe terrorisme,

E. der henviser til, at en diffus og uforudsigelig natur altid er en fordel for terrororganisationerne, fordi ingen har sikkert kendskab til deres aktiviteters nøjagtige rækkevidde eller omfanget af den støtte, de modtager, og at det for at kunne bekæmpe disse organisationer effektivt er vigtigt at forstå dem og den sociale sammenhæng, der nærer og støtter dem,

F. der henviser til, at disse organisationerikke begrænses af landegrænser eller specifikke geografiske områder, at disse organisationer ofte opererer i ly af den manglende gennemsigtighed i stater, der er brudt sammen eller ved at bryde sammen, og at de er i stand til at forårsage ødelæggende aktioner i flere forskellige lande på samme tid,

G. der henviser til, at i forbindelse med evalueringen af trusler mod Unionen, er terrorismen i alle dens manifestationer et nyt fænomen, hvis operationelle struktur, timing og angrebstiming vi endnu har for lidt viden om,

H. der henviser til, at resolut støtte til pluralisme, mangfoldighed, menneskerettigheder og fredelig dialog er et af de bedste midler til at forebygge og imødegå den radikalisering og skadelige sociale polarisering, som ofte er en del og en konsekvens af terrorisme,

I. der henviser til, at forebyggelse bør baseres på oplysning, vedvarende offentlig debat om terrortruslen, kollektiv afvisning af terror som politisk strategi og analyse af de årsager, som nogle bruger som begrundelse for ikke at ville tage afstand fra terrorismen, og at man skal holde sig for øje, at man altid skal forsøge at undgå at forårsage falsk alarm og at fortegne truslens sande karakter,

J. der henviser til, at Parlamentet betragter sig som det primære europæiske forum for dialog med samfundet og mellem de forskellige EU-institutioner, og at det derfor bør kunne få adgang til oplysninger om terrororganisationer og deres fremgangsmåder samt om Unionens indsats for at bekæmpe dem,

K. der henviser til, at EU for at imødegå terrorisme er nødt til at definere og iværksætte et europæiske politisk projekt, som let kan identificeres af EU-borgerne, og at fremme den interne og eksterne sikkerhed, ikke blot en liste over generelle foranstaltninger,

L. der henviser til, at der kun kan komme en politisk reaktion, hvis der er en forebyggelsespolitik, da reaktionen på europæisk plan ellers blot vil være uhensigtsmæssig og uorganiseret,

M. der henviser til, at EU's interne og eksterne sikkerhedspolitik bør være konsekvent og med dette for øje afspejles i institutionernes virkemåde,

1. retter følgende henstilling til Det Europæiske Råd og Rådet:

A) Vedrørende forebyggelse henstilles det:

a) at omdanne den eksisterende liste over detaljerede og overordnede terrorbekæmpende initiativer til et omfattende og sammenhængende europæisk politisk projekt for bekæmpelse af terrorismen og dens årsager, både i og uden for Unionen

b) fuldt ud at støtte den nuværende indsats og, om nødvendigt og relevant, at skabe nye instrumenter og platforme med henblik på at muliggøre og fremme diagnosticering og udveksling af informationer mellem politistyrker og mellem efterretningstjenester om disse terrororganisationer og deres fremgangsmåder, samtidig med at principperne om beskyttelse af personoplysninger overholdes

c) at overvåge den rolle, som de finansielle institutioner spiller i forbindelse med overførsel af penge, med henblik på at forebygge, at tvivlsomme finansielle strømme anvendes til at finansiere terrorhandlinger

d) at udvikle alle nødvendige instrumenter til udveksling af oplysninger vedrørende mistænkte terrorister og deres organisationer med tredjelande og internationale organisationer, samtidig med at det sikres, at principperne om privatlivets fred og beskyttelse af personoplysninger overholdes

e) at skabe et forum for informationsudveksling mellem samtlige europæiske institutioner på basis af halvårlige møder, som har til formål at fremme denne udveksling, i dette tilfælde ikke af operationel information, men af oplysninger om terrororganisationernes strategier og fremgangsmåder og om Unionens indsats for at bekæmpe disse organisationer

f) at gennemføre en omfattende forebyggende indsats på baggrund af en dialog mellem kulturer og religioner med henblik på at fremme kendskabet og den gensidige forståelse,

g) klart at støtte det pilotprojekt, som er forelagt for Parlamentet, og som har til formål at fremme informationsudvekslingen mellem politistyrkerne under overholdelse af fællesskabsbestemmelserne om beskyttelse af personoplysninger

h) at opmuntre til, at Europol og Eurojust i stadig stigende grad specialiseres i bekæmpelse af terrorisme, styrke deres rolle i forbindelse med diagnosticering og aktivering af de europæiske mekanismer for udveksling af information mellem Unionens og medlemsstaternes politimyndigheder og fremme den gensidige tillid til europæiske mekanismer til udveksling af oplysninger mellem Den Europæiske Unions kompetente politimyndigheder og medlemsstaterne

i) at sikre, at uddannelses- og specialiseringskurserne i Det Europæiske Politiakademi omfatter alle former for terrorisme, der i så væsentlig grad berører EU's fremtid

j) at inddrage repræsentanter for Europa-Parlamentet i de halvårlige møder mellem ledelserne for SCIFA, CATS, EUROPOL, EUROJUST, EBA, CPTF og SitCen under de punkter, der omhandler ikke-operationel information

k) at fremme europæiske lovgivning, der sikrer maksimal kontrol med omdirigering og lagring af kemiske prækursorer, der kan anvendes til fremstilling af sprængstoffer

B) Vedrørende reaktion henstilles det:

a) at fremme protokoller og foranstaltninger til automatisk iværksættelse efter et angreb

b) at give den europæiske koordinator for terrorbekæmpelse de nødvendige ressourcer til at udarbejde og koordinere en reaktion på terrorangreb og dermed sikre, at den bliver så integreret og effektiv som muligt; reaktionen skal ligeledes omfatte ydelse af essentiel bistand til ofrene og deres familie

c) at støtte følgende foranstaltninger til fordel for ofre for terrorisme:

- Kommissionens oprettelse af en europæisk enhed for bistand til ofre for terrorisme, der skal fungere som et reference- og kontaktpunkt på europæisk plan

- støtte til Kommissionens initiativ om anvendelse af solidaritetsfonden i forbindelse med terrorangreb og om brug af denne som et instrument til ydelse af kompensation

- konsolidering af pilotprojektet om bistand til ofre for terrorisme ved oprettelse af en fast budgetpost

d) at støtte fællesskabsprogrammer, der beskytter ofre, som er vidne til terrorangreb.

2. pålægger sin formand at sende denne henstilling til Det Europæiske Råd og Rådet og til orientering til Kommissionen, medlemsstaternes regeringer og parlamenter, Europarådet, FN og FN's særorganisationer.

[1] EFT L 63 af 6.3.2002, s. 1.

[2] EFT L 190 af 18.7.2002, s. 1.

[3] EFT L 164 af 22.6.2002, s. 3.

[4] EFT L 162 af 20.6.2002, s. 1.

[5] EUT L 196 af 2.8.2003, s. 45.

[6] EUT C 53 af 3.3.2005, s. 1.

--------------------------------------------------